26.4.2023
ET
Euroopa Liidu Teataja
L 111/5
Liikmesriikidel juba on kohustus esitada kokkuvõtlik teave kokkulepitud ülekandmiste kohta kooskõlas komisjoni rakendusmäärusega (EL) 2020/1208 (13).
Pärast seda, kui komisjon on esitatud teabe kokku kogunud, tehakse kolme kuu jooksul pärast liikmesriikidelt aruannete saamist elektrooniliselt kättesaadavaks esitatud teabe kokkuvõte, milles esitatakse aastaks eraldatud heitkoguste tehinguhindade vahemik.
Lisaks võivad liikmesriigid kahe ajavahemiku jooksul, mis jäävad määruse (EL) 2018/1999 artikli 38 lõikes 4 osutatud rakendusaktide avaldamise ja vastavuskontrolli menetluse alguse vahele, esitada komisjonile iga kuu 15. päeval aruande lõpetatud ülekandmiste kohta.
Samuti palutakse liikmesriikidel asjaomast teavet pidevalt ajakohastada, et hõlbustada teabevahetust kavandatava ülekandmise kohta.
Komisjon teeb saadud teabest kokkuvõtte ning teeb selle õigeaegselt elektrooniliselt kättesaadavaks.
Läbipaistvuse suurendamiseks peaksid liikmesriigid enne tegelikku ülekandmist teavitama määruse (EL) 2018/1999 alusel loodud kliimamuutuste komiteed oma kavatsusest kanda üle osa neile asjaomaseks aastaks eraldatud heitkogusest.
Seepärast on asjakohane määrust (EL) 2018/1999 muuta.
(19)
Mõne liikmesriigi puhul on võimalik määruse (EL) 2018/842 nõuete täitmisel arvesse võtta piiratud hulga ELi HKSi heitkoguste ühikute kehtetuks tunnistamist (edaspidi „ELi HKSi paindlikkusmeede“).
Tingimustele vastavatest liikmesriikidest kaks ei ole ELi HKSi paindlikkusmeedet kasutanud ja üks ei ole seda täielikult ära kasutanud.
Võttes arvesse käesolevas määruses seatud suuremaid eesmärke, tuleks nendele liikmesriikidele anda uus võimalus seda paindlikkusmeedet kasutada või edasi kasutada.
Seepärast on asjakohane kehtestada uus tähtpäev, mille saabumiseni on neil liikmesriikidel võimalik teatada komisjonile paindlikkusmeetme kasutamise või edasi kasutamise kavatsusest.
Lisaks, võttes arvesse Malta majanduse erilist struktuuri, on kõnealuse liikmesriigi riiklik kasvuhoonegaaside heite vähendamise eesmärk, mis põhineb sisemajanduse koguproduktil elaniku kohta, oluliselt suurem kui tema kulutõhus vähendamispotentsiaal.
Seetõttu on asjakohane suurendada Malta võimalust kasutada seda paindlikkusmeedet, ilma et see seaks ohtu 2030. aastaks seatud liidu kasvuhoonegaaside heite vähendamise eesmärgi.
(20)
Lisaks ELi HKSi paindlikkusmeetmele on võimalik liikmesriikide poolt määruse (EL) 2018/842 nõuete täitmisel arvesse võtta LULUCFist tuleneva netosidumise ja netoheite piiratud koguseid (edaspidi „LULUCFi paindlikkusmeede“).
Selleks et tagada piisavate leevendusmeetmete rakendamine kuni 2030. aastani, on asjakohane piirata LULUCFi paindlikkusmeetme kasutamist, jagades LULUCFi paindlikkusmeetme kasutamise kahele eraldi perioodile ja kehtestades kummalegi perioodile ülempiiri, mis vastab poolele määruse (EL) 2018/842 III lisas sätestatud kogu netosidumise maksimumkogusest.
Samuti on asjakohane viia selle lisa pealkiri kooskõlla määruse (EL) 2018/841 muutmisega, mida tehti komisjoni delegeeritud määrusega (EL) 2021/268 (14).
Seetõttu ei ole enam vaja anda määruses (EL) 2018/842 komisjonile volitust võtta vastu delegeeritud õigusakte, et muuta määruse III lisa pealkirja.
Seepärast tuleks määruse (EL) 2018/842 artikli 7 lõige 2 välja jätta.
(21)
Kui komisjon leiab, et liikmesriik ei tee piisavaid edusamme määruse (EL) 2018/842 kohaste aastaste heite tasemete saavutamiseks, tuleks tugevdada kõnealuse määruse kohaseid parandusmeetmete mehhanisme, et võimaldada kiireid ja tõhusaid meetmeid.
Seepärast on asjakohane vaadata läbi nõuded, mida kohaldatakse parandusmeetmete kavade suhtes, mille liikmesriigid peavad komisjonile esitama, kui edusammud ei ole piisavad.
(22)
Liit ja selle liikmesriigid on ÜRO Euroopa Majanduskomisjoni keskkonnainfo kättesaadavuse ja keskkonnaasjade otsustamises üldsuse osalemise ning neis asjus kohtu poole pöördumise konventsiooni (15) (Århusi konventsioon) osalised.
Avalik kontroll ja õiguskaitse kättesaadavus on liidu demokraatlike väärtuste olulised elemendid ja õigusriigi kaitsmise vahendid.
(13) Komisjoni 7. augusti 2020. aasta rakendusmäärus (EL) 2020/1208 Euroopa Parlamendi ja nõukogu määruse (EL) 2018/1999 kohaselt liikmesriikide esitatava teabe struktuuri, vormi, esitamise ja ülevaatamise ning komisjoni rakendusmääruse (EL) nr 749/2014 kehtetuks tunnistamise kohta (ELT L 278, 26.8.2020, lk 1).
(14) Komisjoni 28. oktoobri 2020. aasta delegeeritud määrus (EL) 2021/268, millega muudetakse Euroopa Parlamendi ja nõukogu määruse (EL) 2018/841 IV lisa seoses metsa heitkoguse võrdlustasemetega, mida liikmesriigid peavad kohaldama ajavahemikul 2021–2025 (ELT L 60, 22.2.2021, lk 21).
(15) ELT L 124, 17.5.2005, lk 4.